Квасаўшчына

Квасаўшчы́на — хутар у Пружанскім раёне Берасьцейскай вобласьці. Уваходзіць у склад Шаняўскога сельсавету. Знаходзіцца за 6 км на захад ад Пружанаў, 18 км ад чыгуначнай станцыі Аранчыцы на лініі Баранавічы — Берасьце. Мінуўшчына За польскім часам — калёнія ў гміне Шані, а з 1926 року — у гміне Пружана Пружанскага павету Палескага ваяводзтва. Насельніцтва 1999 год — 7 жыхароў 2005 год — 5 жыхароў, 3 двары 2010 год — 4 жыхары Транспарт Аўтамабільныя дарогі Н535 Пружаны — Шубічы — Клятное і Н539 Шані — Кацёлкі — Шакуны. Турыстычная інфармацыя Страчаная спадчына Праваслаўная капліца ля камяня-сьледавіка. Камень меў тры паглыбленьні, якія паводле народнага паданьня лічыліся сьлядамі ног Багародзіцы, таму гэтае месца асабліва шанавалася мясцовым людам і было агароджанае жардзінамі. У 1869 року тут была пастаўленая капліца, прыпісаная да засімавіцкага прыходу. На абгароджанай тэрыторыі знаходзіўся таксама калодзеж, вада зь якога выкарыстоўвалася як гаючая пры галаўных і вочных немачах. Як сьцьвярджае Гарадзенскі праваслаўна-царкоўны каляндар за 1899 рок, у той час драўляная каплічка была настолькі старая, што ад даўнасьці зарасла мохам. Месца гэтае, хоць і знаходзілася за дзьве вярсты ад Засімавіцкае царквы, але ж ляжала ў забалочанай нізіне, да яго трэба было прайсьці цераз поле і лес. Тым ня меней, да «Крыжовай» каплічкі ладзіліся крыжовыя хады зь вялікай колькасьцю народу. Звычайна гэта здаралася ў прызначаныя для водаасьвечаньняў дні, а таксама ўлетку кожную нядзелю пасьля маладзіка. Каплічка была зьнішчаная ў 1970-я, верагодна, падчас правядзеньня высокавольтнае лініі. Пасьля асушэньня ў 1980-я балота Асіна месца разьмяшчэньня каплічкі можна вызначыць толькі прыкладна па вялікай колькасьці валуноў, што там засталіся. Крыніцы Літаратура Гарады і вёскі Беларусі: Энцыклапедыя. Т. 4, кн. 2. Брэсцкая вобласць / рэдкал.: Г.П. Пашкоў (дырэктар) [і інш.]. — Менск: БелЭн, 2007. — 608 с.: іл. ISBN 978-985-11-0388-7.